Hvis du skal ud at plukke blomster fra vejkanten, tumle i skoven eller får lyst til at smide dig i grøften efter en lang cykeltur, skal du være meget opmærksom på en særlig plante. Det er nemlig højsæson for den grønne skærmplante med flotte, gule blomster, som kaldes ”vild pastinak”, og som kan findes i de fleste vejkanter og grøfter. Selv om den ser yndig ud, er den utroligt ubehagelig at komme i nærheden af, fortæller naturvejleder ved Vesthimmerlands Kommune Karin Winther. - Man kan komme frygteligt til skade ved at røre ved den, fordi der er de samme stoffer i, som der er i en bjørneklo, så hvis man rører planten, kan den give vabler, brandsår, og så svier det, fortæller Karin Winther. Ifølge naturvejlederen formerer planten sig eksplosivt i øjeblikket, og hun ønsker derfor, at der kommer mere fokus på, den giftige plante. - Vi skal lære, at vi skal passe på vild pastinak, ligesom forældre advarer deres børn om bjørnekloen, så skal de gøre det samme med den her plante, understreger hun. Vigtig for insekterne På trods af at planten er meget giftig, opfordrer naturvejlederen langt fra kommuner til at fjerne planten. - Først og fremmest går formidlingen ud på, at hvis man plukker blomster, skal man undgå den her plante, men planten skal ikke fjernes, for den er god for insekterne, fortæller Karin Winther. Ifølge naturvejlederen er planten nem at kende, for den ligner umiddelbart ikke andre planter i naturen, og den er derfor svær at forveksle med andre vildtvoksende planter.

Referat:
Det er højsæson for planten vild pastinak, der vokser mange steder, men den er farlig, advarer naturvejleder.